CELEX: 32021D0012
Language: da
Date: 2020-12-17 00:00:00
Title: Rådets afgørelse (EU) 2021/12 af 17. december 2020 om den holdning, der skal indtages på den Europæiske Unions vegne i Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, for så vidt angår fastlæggelse af varer, hvor der ikke er risiko

8.1.2021   
               
               
                  DA
               
               
                  Den Europæiske Unions Tidende
               
               
                  L 5/5
               
            
         RÅDETS AFGØRELSE (EU) 2021/12
         af 17. december 2020
         om den holdning, der skal indtages på den Europæiske Unions vegne i Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, for så vidt angår fastlæggelse af varer, hvor der ikke er risiko
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 50, stk. 2,
         under henvisning til traktaten om Den Europæiske Unions funktionsmåde, særlig artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (»udtrædelsesaftalen«) blev den 30. januar 2020 indgået af Unionen ved Rådets afgørelse (EU) 2020/135 (1) og trådte i kraft den 1. februar 2020.
                  
               
                     (2)
                  
                  
                     Udtrædelsesaftalens artikel 166 giver Det Blandede Udvalg, der er nedsat ved udtrædelsesaftalens artikel 164, (»Det Blandede Udvalg«) beføjelse til at vedtage afgørelser vedrørende alle de forhold, som udtrædelsesaftalen indeholder bestemmelser om. Protokollen om Irland/Nordirland (»protokollen«) udgør en integreret del af udtrædelsesaftalen.
                  
               
                     (3)
                  
                  
                     I protokollens artikel 5, stk. 1, fastsættes der bestemmelser om anvendelsen af de toldafgifter, der gælder i EU-retten, for varer, der er indført i Nordirland, og om hvilke det antages, at der er risiko for, at de efterfølgende indføres i Unionen. Varer, hvor der ikke er risiko, pålægges enten ingen toldafgifter eller de toldafgifter, der gælder i Det Forenede Kongerige.
                  
               
                     (4)
                  
                  
                     I henhold til protokollens artikel 5, stk. 2, antages det, at der er risiko for, at alle varer, der er indført i Nordirland, efterfølgende indføres i Unionen. For at varer, der er indført i Nordirland, anses for »ikke at have en risiko« i denne henseende, skal det konstateres, at disse varer ikke vil undergå kommerciel forarbejdning i Nordirland, og at de opfylder de kriterier, der er fastsat af Det Blandede Udvalg.
                  
               
                     (5)
                  
                  
                     Kriterierne for varer, der ikke undergår kommerciel forarbejdning, bør tage hensyn til, at Nordirland i henhold til protokollens artikel 4 er en del af Det Forenede Kongeriges toldområde. De bør også afspejle tilsagnene fra parterne i protokollen om, at gennemførelsen af protokollen bør have mindst mulig indvirkning på hverdagen for befolkningen i både Irland og Nordirland.
                  
               
                     (6)
                  
                  
                     Det kan antages, at der ikke er risiko for, at varer, der er indført i Nordirland, efterfølgende indføres i Unionen, hvis forskellen i toldafgiften er nul, eller hvis det på anden vis sikres, at der ikke er incitament for økonomiske aktører til at transportere varer til Nordirland udelukkende på grund af den gældende toldtarif.
                  
               
                     (7)
                  
                  
                     Det er hensigtsmæssigt at fastlægge den holdning, der skal indtages på Unionens vegne i Det Blandede Udvalg —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Det Blandede Udvalg, der er nedsat ved udtrædelsesaftalens artikel 164, for så vidt angår fastlæggelse af varer, hvor der ikke er risiko, baseres på det udkast til Det Blandede Udvalgs afgørelse, der er knyttet til nærværende afgørelse.
         
         
            Artikel 2
            Det Blandede Udvalgs afgørelse offentliggøres i Den Europæiske Unions Tidende.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 17. december 2020.
            
               
                  På Rådets vegne
               
               S. SCHULZE
               
                  Formand
               
            
         
         
            (1)  Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
      
      
         
            
               UDKAST TIL
            
            AFGØRELSE nr. …/2020 TRUFFET AF DET BLANDEDE UDVALG, DER ER NEDSAT VED AFTALEN OM DET FORENEDE KONGERIGE STORBRITANNIEN OG NORDIRLANDS UDTRÆDEN AF DEN EUROPÆISKE UNION OG DET EUROPÆISKE ATOMENERGIFÆLLESSKAB
            den …
            om fastlæggelse af varer, hvor der ikke er risiko
            DET BLANDEDE UDVALG HAR —
            under henvisning til protokollen om Irland/Nordirland til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, særlig artikel 5, stk. 2 —
            BESTEMT FØLGENDE:
            
               Artikel 1
               Genstand
               Ved denne afgørelse fastsættes der gennemførelsesbestemmelser til artikel 5, stk. 2, i protokollen om Irland/Nordirland (»protokollen«) for så vidt angår:
               
                           a)
                        
                        
                           betingelserne for at antage, at en vare, der er indført i Nordirland fra et sted uden for Unionen, ikke vil undergå kommerciel forarbejdning i Nordirland
                        
                     
                           b)
                        
                        
                           kriterierne, der lægges til grund for at antage, at der ikke er risiko for, at en vare, der er indført i Nordirland fra et sted uden for Unionen, efterfølgende indføres i Unionen.
                        
                     
            
               Artikel 2
               Ikkekommerciel forarbejdning
               Det antages, at en vare ikke undergår kommerciel forarbejdning, hvis:
               
                           a)
                        
                        
                           den person, der indgiver en angivelse om overgang til fri omsætning for den pågældende vare, eller på hvis vegne en sådan angivelse indgives (»importør«), havde en samlet årsomsætning på under 500 000 GBP i det seneste hele regnskabsår, eller
                        
                     
                           b)
                        
                        
                           forarbejdningen finder sted i Nordirland og udelukkende med henblik på:
                           
                                       i)
                                    
                                    
                                       salg af fødevarer til en slutforbruger i Det Forenede Kongerige
                                    
                                 
                                       ii)
                                    
                                    
                                       byggevirksomhed, hvis de forarbejdede varer udgør en permanent del af et konstruktion, som opføres af importøren og er beliggende i Nordirland
                                    
                                 
                                       iii)
                                    
                                    
                                       direkte levering af sundhedstjeneste- eller plejeydelser til modtageren fra importøren i Nordirland
                                    
                                 
                                       iv)
                                    
                                    
                                       aktiviteter i Nordirland uden sigte på fortjeneste, hvor importøren ikke efterfølgende sælger den forarbejdede vare, eller
                                    
                                 
                                       v)
                                    
                                    
                                       importørens endelige anvendelse af dyrefoder på anlæg i Nordirland.
                                    
                                 
                     
            
               Artikel 3
               Kriterier, der lægges til grund for at antage, at der ikke er risiko for, at varer efterfølgende indføres i Unionen
               
                  1.   Det antages, at der ikke er risiko for, at en vare efterfølgende indføres i Unionen, når det antages, at den ikke vil undergå kommerciel forarbejdning, jf. artikel 2, og
                  
                              a)
                           
                           
                              i forbindelse med varer, der ved direkte transport indføres i Nordirland fra en anden del af Det Forenede Kongerige,
                              
                                          i)
                                       
                                       
                                          når den told, der skal betales i henhold til Unionens fælles toldtarif, er lig med nul, eller
                                       
                                    
                                          ii)
                                       
                                       
                                          når importøren i overensstemmelse med denne afgørelses artikel 5-7 har tilladelse til at indføre den pågældende vare i Nordirland med henblik på salg til slutforbrugere i Det Forenede Kongerige eller disses endelige anvendelse af varen, herunder hvis varen har undergået ikkekommerciel forarbejdning i overensstemmelse med artikel 2, inden den sælges til eller anvendes endeligt af slutforbrugere
                                       
                                    
                        
                              b)
                           
                           
                              i forbindelse med varer, der ved direkte transport indføres i Nordirland, dog ikke fra Unionen eller fra en anden del af Det Forenede Kongerige,
                              
                                          i)
                                       
                                       
                                          når den told, der skal betales i henhold til Unionens fælles toldtarif, er lig med eller mindre end den told, der skal betales i henhold til Det Forenede Kongeriges toldtarif, eller
                                       
                                    
                                          ii)
                                       
                                       
                                          når importøren i overensstemmelse med denne afgørelses artikel 5-7 har tilladelse til at indføre den pågældende vare i Nordirland med henblik på salg til slutforbrugere i Nordirland eller disses endelige anvendelse af varen (herunder hvis varen har undergået ikkekommerciel forarbejdning i overensstemmelse med artikel 2, inden den blev solgt til eller anvendt endeligt af slutforbrugere), og forskellen mellem den told, der skal betales i henhold til Unionens fælles toldtarif, og den told, der skal betales i henhold til Det Forenede Kongeriges toldtarif, er mindre end 3 % af varens toldværdi.
                                       
                                    
                        
               
                  2.   Stk. 1, litra a), nr. ii), og litra b), nr. ii), finder ikke anvendelse på varer, der er omfattet af handelsbeskyttelsesforanstaltninger vedtaget af Unionen.
               
            
            
               Artikel 4
               Fastsættelse den told, der skal anvendes
               Med henblik på artikel 3, stk. 1, litra a), nr. i), og litra b), finder følgende regler anvendelse:
               
                           a)
                        
                        
                           den told, der skal betales for en vare i henhold til Unionens fælles toldtarif, fastsættes i overensstemmelse med reglerne i Unionens toldlovgivning
                        
                     
                           b)
                        
                        
                           den told, der skal betales for en vare i henhold til Det Forenede Kongeriges toldtarif, fastsættes i overensstemmelse med reglerne i Det Forenede Kongerige toldlovgivning.
                        
                     
            
               Artikel 5
               Tilladelse til de i artikel 3 omhandlede formål
               
                  1.   Med henblik på artikel 3, stk. 1, litra a), nr. ii), og litra b), nr. ii), indgives en ansøgning til Det Forenede Kongeriges kompetente myndighed om tilladelse til ved direkte transport at indføre varer i Nordirland med henblik på salg til slutforbrugere eller disses endelige anvendelse af varerne.
               
               
                  2.   Den i stk. 1 omhandlede ansøgning om tilladelse skal indeholde oplysninger om ansøgerens forretningsaktiviteter, om de varer, der typisk indføres i Nordirland, samt en beskrivelse af, hvilken type regnskab og hvilke systemer og kontrolforanstaltninger ansøgeren har indført for at sikre, at de varer, der er omfattet af tilladelsen, er angivet korrekt til toldvæsenet, og at der kan fremlægges dokumentation for tilsagnet i artikel 6, litra b). Den erhvervsdrivende opbevarer dokumentation, f.eks. fakturaer, for de seneste fem år og forelægger den efter anmodning for de kompetente myndigheder. Datakravene til ansøgningen er nærmere beskrevet i bilaget til denne afgørelse.
               
               
                  3.   Tilladelsen skal som minimum indeholde følgende oplysninger:
                  
                              a)
                           
                           
                              navnet på den person, som har fået udstedt tilladelsen (»indehaveren af tilladelsen«)
                           
                        
                              b)
                           
                           
                              et enkelt referencenummer, som den kompetente toldmyndighed har tildelt afgørelsen (»referencenummer for tilladelsen«)
                           
                        
                              c)
                           
                           
                              den myndighed, der har givet tilladelsen
                           
                        
                              d)
                           
                           
                              datoen for tilladelsens ikrafttræden.
                           
                        
               
                  4.   Bestemmelserne i Unionens toldlovgivning om afgørelser vedrørende anvendelsen af toldlovgivningen finder anvendelse på ansøgninger og tilladelser, der er omhandlet i denne artikel, herunder med hensyn til overvågning.
               
               
                  5.   Hvis Det Forenede Kongeriges kompetente toldmyndighed konstaterer, at en tilladelse misbruges forsætligt, eller at de betingelser for meddelelse af en tilladelse, der er fastsat i denne afgørelse, overtrædes, suspenderer eller tilbagekalder myndigheden tilladelsen.
               
            
            
               Artikel 6
               Almindelige betingelser for meddelelse af tilladelser
               Med henblik på artikel 3, stk. 1, litra a), nr. ii), og litra b), nr. ii), kan der udstedes en tilladelse til ansøgere, som
               
                           a)
                        
                        
                           opfylder følgende etableringskriterier:
                           
                                       i)
                                    
                                    
                                       de er etableret i Nordirland eller har et fast forretningssted i Nordirland,
                                       
                                                   —
                                                
                                                
                                                   hvor der altid er menneskelige og tekniske ressourcer til stede, og
                                                
                                             
                                                   —
                                                
                                                
                                                   hvorfra varer sælges til eller stilles til rådighed for slutforbrugere med henblik på endelig anvendelse, og
                                                
                                             
                                                   —
                                                
                                                
                                                   hvis told-, handels- og transportdokumenter og -oplysninger er tilgængelige eller kan tilgås i Nordirland, og
                                                
                                             
                                 
                                       ii)
                                    
                                    
                                       hvis de ikke er etableret i Nordirland, udføres deres toldrelaterede transaktioner i Det Forenede Kongerige, og de har en indirekte toldrepræsentant i Nordirland
                                    
                                 
                     
                           b)
                        
                        
                           forpligter sig til udelukkende at indføre varer i Nordirland med henblik på salg til slutforbrugere eller disses endelige anvendelse af varerne, herunder hvis disse varer har undergået ikkekommerciel forarbejdning i overensstemmelse med artikel 2, inden de blev solgt til eller anvendt endeligt af slutforbrugere, og som i tilfælde af salg til slutforbrugere i Nordirland forpligter sig til at sælge fra et eller flere fysiske salgssteder i Nordirland, hvorfra der foretages direkte fysisk salg til slutforbrugere.
                        
                     
            
               Artikel 7
               Særlige betingelser for meddelelse af tilladelser
               
                  1.   Med henblik på artikel 3, stk. 1, litra a), nr. ii), og litra b), nr. ii), meddeles der kun tilladelse til at indføre varer i Nordirland til ansøgere, der opfylder betingelserne i artikel 6 og følgende betingelser:
                  
                              a)
                           
                           
                              ansøgeren erklærer, at denne vil angive varer, der er indført i Nordirland, til overgang til fri omsætning i overensstemmelse med artikel 3, stk. 1, litra a), nr. ii), eller litra b), nr. ii)
                           
                        
                              b)
                           
                           
                              ansøgeren må ikke have begået alvorlige overtrædelser eller gentagne overtrædelser af told- og skattelovgivningen og må ikke have gjort sig skyldig i alvorlige strafbare handlinger i tilknytning til sin økonomiske virksomhed
                           
                        
                              c)
                           
                           
                              med hensyn til angivelsen af, at der ikke er risiko for, at en vare indføres, skal ansøgeren udvise en høj grad af kontrol over sin virksomhed og varestrømmen i kraft af et system til forvaltning af forretningsregnskaber og om nødvendigt transportdokumenter, som gør det muligt at gennemføre passende kontrol og tilvejebringe dokumentation, der understøtter tilsagnet i artikel 6, litra b).
                           
                        
               
                  2.   Der gives kun tilladelser, hvis toldmyndigheden finder, at den vil være i stand til at foretage kontrol uden en uforholdsmæssig stor administrativ indsats, herunder kontrol af dokumentation for, at varerne er blevet solgt til eller endeligt anvendt af slutforbrugere.
               
               
                  3.   I den periode, der udløber to måneder efter denne afgørelses ikrafttræden, kan der udstedes en foreløbig tilladelse, hvis ansøgeren har indgivet en fuldstændig ansøgning, opfylder betingelserne i stk. 1, litra b), og erklærer, at vedkommende opfylder de øvrige betingelser for tilladelsen. Varigheden af den foreløbige tilladelse er begrænset til fire måneder, hvorefter der skal være udstedt en permanent tilladelse, således at den erhvervsdrivende fortsat kan have en tilladelse.
               
            
            
               Artikel 8
               Udveksling af oplysninger om anvendelsen af protokollens artikel 5, stk. 1 og 2
               
                  1.   Uden at det berører forpligtelserne i protokollens artikel 5, stk. 4, sammenholdt med Europa-Parlamentets og Rådets forordning (EF) nr. 638/2004 (1) og Europa-Parlamentets og Rådets forordning (EF) nr. 471/2009 (2), giver Det Forenede Kongerige månedligt Unionen oplysninger om anvendelsen af protokollens artikel 5, stk. 1 og 2, samt om denne afgørelse. Disse oplysninger skal omfatte mængder og værdier i sammenfattet form og pr. sending samt transportmidler vedrørende:
                  
                              a)
                           
                           
                              varer, der indføres i Nordirland, og for hvilke der ikke skal betales toldafgifter i henhold til protokollens artikel 5, stk. 1, første afsnit
                           
                        
                              b)
                           
                           
                              varer, der indføres i Nordirland, og for hvilke der skal betales de toldafgifter, der gælder i Det Forenede Kongerige i overensstemmelse med protokollens artikel 5, stk. 1, andet afsnit, og
                           
                        
                              c)
                           
                           
                              varer, der indføres i Nordirland, og for hvilke der skal betales toldafgifter i overensstemmelse med Unionens fælles toldtarif.
                           
                        
               
                  2.   Det Forenede Kongerige indgiver de i stk. 1 omhandlede oplysninger den 15. arbejdsdag i den måned, der følger efter den måned, som oplysningerne vedrører.
               
               
                  3.   Oplysningerne indgives ved hjælp af elektroniske databehandlingsteknikker.
               
               
                  4.   Efter anmodning fra de af Unionens repræsentanter, der er omhandlet i {indsæt henvisning til Det Blandede Udvalgs afgørelse om Unionens tilstedeværelse}, og mindst to gange om året underretter Det Forenede Kongeriges kompetente myndigheder disse repræsentanter i sammenfattet form og pr. tilladelsesformular om de tilladelser, der er udstedt i henhold til artikel 5-7, herunder antallet af godkendte, afviste og tilbagekaldte tilladelser.
               
               
                  5.   Ovennævnte regelmæssige underretning påbegyndes snarest muligt og senest den 15. april 2021. Den første underretning omfatter oplysninger for perioden fra den 1. januar 2021 til udgangen af måneden inden videregivelsen.
               
            
            
               Artikel 9
               Gennemgang og ophør
               Hvis en af parterne finder, at der er sket en betydelig forvridning af handelen, svig eller andre ulovlige aktiviteter, underretter denne part senest den 1. august 2023 den anden part i Det Blandede Udvalg, og parterne bestræber sig på at nå til enighed om en gensidigt tilfredsstillende løsning på problemet. Hvis parterne ikke når til enighed om en gensidigt tilfredsstillende løsning, ophører denne afgørelses artikel 3, stk. 1, litra a), nr. ii), og litra b), nr. ii), og artikel 5-8 med at finde anvendelse fra den 1. august 2024, medmindre Det Blandede Udvalg inden den 1. april 2024 beslutter, at de fortsat skal finde anvendelse.
               Hvis denne afgørelses artikel 3, stk. 1, litra a), nr. ii), og litra b), nr. ii), og artikel 5-8 ophører med at finde anvendelse i overensstemmelse med første afsnit, ændrer Det Blandede Udvalg senest den 1. august 2024 denne afgørelse med henblik på at fastsætte passende alternative bestemmelser, der finder anvendelse fra den 1. august 2024, under hensyntagen til de særlige forhold i Nordirland og fuld hensyntagen til, at Nordirland er en del af Det Forenede Kongeriges toldområde.
            
            
               Artikel 10
               Ikrafttræden
               Denne afgørelse træder i kraft den 1. januar 2021.
            
            
               Udfærdiget i …, den …
               
                  
                     På Det Blandede Udvalgs vegne
                  
                  
                     Formænd
                  
               
            
            
               (1)  Europa-Parlamentets og Rådets forordning (EF) nr. 638/2004 af 31. marts 2004 om statistikker over varehandelen mellem medlemsstaterne og ophævelse af Rådets forordning (EØF) nr. 3330/91 (EUT L 102 af 7.4.2004, s. 1).
            
               (2)  Europa-Parlamentets og Rådets forordning (EF) nr. 471/2009 af 6. maj 2009 om fællesskabsstatistikker over varehandelen med tredjelande og om ophævelse af Rådets forordning (EF) nr. 1172/95 (EUT L 152 af 16.6.2009, s. 23).
         
      
      
         
            BILAG
            
               Ansøgning om tilladelse til at indføre varer i Nordirland til slutforbrugere (omhandlet i afgørelsens artikel 5)
            
            Oplysninger vedrørende ansøgninger
            
                        1.
                     
                     
                        Dokumentation
                        Obligatoriske bilag og oplysninger, der skal indgives af alle ansøgere:
                        Etableringsdokument/dokumentation for fast forretningssted.
                     
                  
                        2.
                     
                     
                        Andre bilag og oplysninger, der skal indgives af alle ansøgere:
                        Alle andre dokumenter eller oplysninger, der anses for relevante for kontrollen af, om ansøgeren opfylder betingelserne i afgørelsens artikel 6 og 7.
                        Oplysninger om typen og, hvis det er relevant, identifikationsnummeret og/eller datoen for udstedelsen af det eller de dokumenter, som er vedlagt ansøgningen. Angiv ligeledes det samlede antal vedlagte dokumenter.
                     
                  
                        3.
                     
                     
                        Dato og ansøgers underskrift
                        Ansøgninger indgivet ved hjælp af elektroniske databehandlingsteknikker skal bekræftes af den person, der indgiver ansøgningen.
                        Den dato, hvor ansøgeren underskrev eller på anden måde bekræftede ansøgningen.
                        Oplysninger om ansøgeren
                     
                  
                        4.
                     
                     
                        Ansøger
                        Ansøgeren er den person, som ansøger toldmyndighederne om en afgørelse.
                        Anfør den pågældendes navn og adresse.
                     
                  
                        5.
                     
                     
                        Ansøgerens identifikationsnummer
                        Ansøgeren er den person, som ansøger toldmyndighederne om en afgørelse.
                        Angiv den pågældende persons økonomiske operatørers registrerings- og identifikationsnummer (EORI-nummer) som fastsat i artikel 1, nr. 18), i Kommissionens delegerede forordning (EU) 2015/2446 (1).
                     
                  
                        6.
                     
                     
                        Ansøgerens juridiske status
                        Den juridiske status som angivet i etableringsdokumentet.
                     
                  
                        7.
                     
                     
                        Momsregistreringsnummer/-numre
                        Angiv momsregistreringsnummeret, hvis et sådant er tildelt.
                     
                  
                        8.
                     
                     
                        Forretningsaktiviteter
                        Angiv oplysninger om ansøgerens forretningsaktiviteter. Beskriv kort din kommercielle aktivitet, og angiv din rolle i forsyningskæden (f.eks. vareproducent, importør, detailhandler osv.). Redegør nærmere for følgende:
                        
                                    —
                                 
                                 
                                    den påtænkte anvendelse af de indførte varer, herunder en beskrivelse af varernes art og af, om de undergår nogen form for forarbejdning.
                                 
                              
                                    —
                                 
                                 
                                    et skøn over antallet af angivelser om overgang til fri omsætning for de pågældende varer, der skal foretages pr. år.
                                 
                              
                                    —
                                 
                                 
                                    hvilken type regnskab og hvilke systemer og kontrolforanstaltninger der er indført for at understøtte tilsagnet i artikel 6, litra b).
                                 
                              
                  
                        9.
                     
                     
                        Årsomsætning
                        Med henblik på afgørelsens artikel 2 angives årsomsætningen for det seneste hele regnskabsår. Nystartede virksomheder fremlægger de regnskaber og oplysninger, der er relevante for at kunne vurdere deres forventede omsætning, f.eks. seneste likviditetsopgørelse, balance og resultatopgørelse, som er godkendt af direktørerne/partnerne/eneindehaveren.
                     
                  
                        10.
                     
                     
                        Kontaktperson, der er ansvarlig for ansøgningen
                        Kontaktpersonen er ansvarlig for at holde kontakten med toldmyndighederne angående ansøgningen.
                        Angiv kontaktpersonens navn og en af følgende muligheder: telefonnummer, e-mailadresse (helst en fællespostkasse).
                     
                  
                        11.
                     
                     
                        Person, som er ansvarlig for ansøgervirksomheden eller udøver kontrol med dens ledelse
                        Med henblik på afgørelsens artikel 7, litra b), angives navn eller navne og alle oplysninger for den eller de berørte personer i overensstemmelse med den retlige etablering/typen af ansøgervirksomhed, navnlig virksomhedens leder/direktør og eventuelle bestyrelsesmedlemmer. Oplysningerne bør omfatte: fuldstændig navn og adresse samt fødselsdato og personnummer.
                        Datoer, klokkeslæt, perioder og steder
                     
                  
                        12.
                     
                     
                        Etableringsdato
                        Med tal — dag, måned og år for etableringen.
                     
                  
                        13.
                     
                     
                        Virksomhedens etableringsadresse/personens bopælsadresse
                        Den fuldstændige adresse på det sted, hvor personen er etableret/bosiddende, herunder landets eller territoriets identifikationskode.
                     
                  
                        14.
                     
                     
                        Sted, hvor regnskabet føres
                        Angiv fuldstændig adresse på det eller de steder, hvor ansøgerens regnskab føres, eller hvor det er hensigten at føre det. Adressen kan erstattes af UN/LOCODE, hvis denne utvetydigt identificerer det pågældende sted.
                     
                  
                        15.
                     
                     
                        Forarbejdnings- eller anvendelsessted(er)
                        Angiv adressen på det eller de steder, hvor varerne vil blive forarbejdet, hvis det er relevant, og solgt til slutforbrugere.
                     
                  
               (1)  Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen (EUT L 343 af 29.12.2015, s. 1).